
РЕПУБЛИКА СРБИЈА
КОМИСИЈА ЗА АКРЕДИТАЦИЈУ И ПРОВЕРУ КВАЛИТЕТА
Број: 612-00-02452/2013-04
23.01.2015. године
Б е о г р а д
	



На основу члана 14. став 1. тачка 7) и члана 16. Закона о високом образовању („Службени гласник РС” број 76/05, 100/07, 97/08, 44/10) и члана 10. Правилника о стандардима и поступку за акредитацију високошколских установа и студијских програма („Службени гласник РС” број 106/06, 112/08, 70/11, 101/12-I-25, 101/12-I-26, 13/14), Комисија за акредитацију и проверу квалитета, на седници одржаној 23.01.2015. године, донела је

О Д Л У К У
о акредитацији високошколске установе

[bookmark: OLE_LINK18][bookmark: OLE_LINK19]Утврђује се да УНИВЕРЗИТЕТ У ПРИШТИНИ-УЧИТЕЉСКИ ФАКУЛТЕТ У ПРИЗРЕНУ са седиштем у ЛЕПОСАВИЋУ, ПИБ: 101262118, Матични број: 09231951,  испуњава прописане стандарде за акредитацију високошколских установа.
О утврђеној акредитацији из става 1. ове одлуке Комисија за акредитацију и проверу квалитета издаје Уверење. 
О б р а з л о ж е њ е
Високошколскa установа УНИВЕРЗИТЕТ У ПРИШТИНИ-УЧИТЕЉСКИ ФАКУЛТЕТ У ПРИЗРЕНУ са седиштем у ЛЕПОСАВИЋУ,  је дана 26.11.2013. године поднела захтев за акредитацију  под бројем 612-00-02452/2013-04. 
Уз захтев за акредитацију, достављена је документација, која је прописана чланом 4. Правилника о стандардима и поступку за акредитацију високошколских установа и студијских програма („Службени гласник РС” број 106/06, 112/08, 70/11, 101/12-I-25, 101/12-I-26, 13/14).
 На основу чл. 6. и 7. Правилника о стандардима и поступку за акредитацију високошколских установа и студијских програма, Комисија за акредитацију и проверу квалитета, образовала је поткомисију ради утврђивања чињеница од значаја за доношење одлуке о захтеву за акредитацију и одредила рецензенте.
[bookmark: OLE_LINK10][bookmark: OLE_LINK16]Извештај рецензената, о извршеној анализи достављене документације са оценом, извештај поткомисије, који садржи и оцену, сачињен након спроведеног непосредног увида у рад високошколске установе УНИВЕРЗИТЕТ У ПРИШТИНИ-УЧИТЕЉСКИ ФАКУЛТЕТ У ПРИЗРЕНУ и предлог одлуке, достављени су Комисији за акредитацију и проверу квалитета.
Kомисија за акредитацију и проверу квалитета, утврдила је да високошколска установа УНИВЕРЗИТЕТ У ПРИШТИНИ-УЧИТЕЉСКИ ФАКУЛТЕТ У ПРИЗРЕНУ има укупно 20 наставника са пуним радним временом,  10 наставника са непуним радним временом,  11 сарадника и 2080 м2 бруто  простора за извођење наставе за укупно 585 студената у седишту.
Основни квантитативни подаци о установи су:
1. Број наставника на установи = 30 
Број наставника са пуним радним временом = 20
Број наставника са непуним радним временом = 10     
2. Број сарадника на установи =  11
3. Број сарадника са пуним радним временом = 8 
4. Број сарадника са непуним радним временом = 3
5. Број студијских програма на установи = 4
ОАС Разредна настава, акредитован 2015 за упис 80 студената у прву годину
ОАС Васпитач у предшколским установама, акредитован 2015 за упис 50 студената у прву годину
МАС Разредна настава, акредитован 2015 за упис 50 студената у прву годину
МАС Васпитач у предшколским установама, акредитован 2012 за упис 15 студената у прву годину
6. Укупан број студената на свим годинама= 585 
7. Просечно оптерећење наставника на установи = 6.43  
8. Просечно оптерећење сарадника на установи = 10.09 
9. Број наставника са укупним оптерећењем већим од 12 = 0
10. Број сарадника са оптерећењем већим од 12= 2
11. Бруто простор = 2080м2 
12. Просечан простор по студенту =2080 / 585  
13. Број библиотечких јединица у установи = 4737   
14. Број рачунара за студенте = 45   
15. % наставе коју држе наставници запослени са пуним радним временом =  81.31% 
16. Ненаставно особље = 14  радника
17. Број чланова комисије за квалитет =  12 

СТАНДАРД 1: ОСНОВНИ ЗАДАЦИ И ЦИЉЕВИ ВШУ

Основни задаци и циљеви високошколске установе показују друштвену оправданост њеног постојања. Утврђени су од стране органа управљања и јавно су публиковани на сајту установе (Прилог 1.1). Установа у складу са европским стандардима образује висококвалитетне стручњаке у области разредне наставе и предшколског васпитања и образовања на начин који ће им омогућити да буду успешни, продуктивни и креативни у својим будућим професионалним активностима; подстиче и развија научно-истраживачки рад у подручју разредне наставе и предшколског васпитања и образовања; ради на сталном стручном усавршавању васпитача, учитеља и наставника основних и средњих школа, с циљем да их оспособи за критички и креативни приступ у примени знања и достизању високих стандарда у наставном, научном и културном раду; помаже научни, културни, уметнички и спортски развој града и региона, доприноси ширењу разумевања и сарадње међу народима и људима, без обзира на националне и државне границе.

Све активности високошколске установе су у складу са основним циљевима и задацима, периодично се испитују, вреднује се њихова сврсисходност и ради на њиховом унапређивању.

СТАНДАРД 2: ПЛАНИРАЊЕ И КОНТРОЛА

У опису овог стандарда наводи се да је усвојен Правилник о обезбеђењу квалитета, да се једном годишње спроводи контрола и преиспитивање основних задатака и циљева и да је обезбеђена јавност путем сајта и Информатора. План рада установе за 2012/13. годину односи се на организацију наставе и испита, реакредитацију установе и студијских програма, развој наставно-научног подмлатка и финансијско пословање. План рада не садржи рокове за прикупљање одређених података и  њихову анализу. Нису наведени начини за спровођење контроле и упоредну анализу са ранијим или сродним установама. Препоручује се установи да у наредном периоду системски уреди ову делатност. 

Уместо годишњег Извештаја о раду у Прилогу 2.2. је Информатор о раду који садржи основне информације о раду Факултета, опис функција и надлежности Факултета, и информације о услугама које пружа Факултет. Из описа и прилога не види се да се редовно и систематично контролише испуњавање основних задатака и о томе сачињава извештај доступан јавности.

СТАНДАРД 3: ОРГАНИЗАЦИЈА И УПРАВЉАЊЕ

Организациону структуру Учитељског факултета чине:
1. Савет Факултета,
2. Декан факултета,
3. Наставно-научно веће,
4. Изборно веће,
5. Веће за мастер студије,
6. Катедре, и
7. Студентски парламент.
 
Из Статута се види да су регулисана питања овлашћења и одговорности органа упављања, стручних органа и студентског парламента у складу са Законом о високом образовању.
 
СТАНДАРД 4: СТУДИЈЕ

Учитељски факултет у Лепосавићу изводи наставу на следећим студијским програмима првог и другог нивоа студија:
1. ОАС Разредна настава, акредитован 2015 за упис 80 студената у прву годину
2. ОАС Васпитач у предшколским установама, акредитован 2015 за упис 50 студената у прву годину
3. МАС Разредна настава, акредитован 2015 за упис 50 студената у прву годину
4. МАС Васпитач у предшколским установама, акредитован 2012 за упис 15 студената у прву годину

Садржај квалификације и диплома појединих нивоа студија одговарају карактеру и циљевима студијског програма, који су у складу са основним задацима и циљевима односно у функцији су циљева. Опис квалификација које означавају завршетак основних и мастер студија на студијским програмима Разредна настава и Васпитач предшколских установа одговарају одређеном нивоу студија.

Сви студијски програми испуњавају стандарде, у суштини имају усклађену структуру одговарајуће ширине и дубине и примерене методе учења. Сваки студијски програм садржи потребне елементе према захтевима стандарда с обзиром на структуру и садржај, процедуру уписа студената, начин провере знања и исходе учења и компетенције студената. Сваки предмет из студијских програма исказан је бројем ЕСПБ бодова сходно оптерећењу студената, којим се истовремено исказује обим студија и који су у складу са законом у погледу укупног броја ЕСПБ бодова за стицање дипломе. Могућ је пренос ЕСПБ бодова са једног на други студијски програм. Методе учења, исходи и компетенције студената нису увек довољно прецизно и јасно  спецификоване с обзиром на циљеве студијског програма. Начини провере знања одговарају захтевима садржаним у закону, а састоје се из континуираног праћења и испуњавања предиспитних обавеза и постигнутог успеха на испиту. Врсте активности студената вредноване у предиспитним обавезама обухватају мали број елемената, чиме се не обухвата потребна целина активности студената.

Распоред часова (Прилог 4.2) садржан у овом стандарду дат је прегледно по недељама, семестрима, годинама и нивоима студија. Настава на мастер студијама се реализује суботом, што представља недостатак у остваривању циљева и задатака студијског програма.

Сви студијски програми су усвојени од стране Сената Универзитета у Приштини, са седиштем у Косовској Митровици, одлукама бр. 13-2/128 од 20.6.2013. и  бр. 12-2/48 од 3.4.2012. Додатак дипломи дат је у Прилогу 4.4 за све студијске програме и нивое студија. Табела 4.2 садржи потребне податке о студијским програмима који се реализују у установи (назив, образовно поље, врсте, ниво студија, звање и стручни назив који се стиче стицањем дипломе).

СТАНДАРД 5: НАУЧНОИСТРАЖИВАЧКИ И УМЕТНИЧКИ РАД

Учитељски факултет је акредитован за обављање научноистраживачке делатности у области друштвених наука одлуком Одбора за акредитацију научноистраживачких организација од 26.02.2013. године. У документацији је наведено је 8 научноистраживачких пројеката, од којих су 5 међународни, у којима учествује 13 наставника из ове установе. 

Збирни преглед научноистраживачких резултата у претходној календардској години показује да су наставници и сарадници објавили 64 рада, чија је категорија дата у следећој табели:

	M14
	1

	M23
	2

	M24
	4

	M32
	2

	M33
	8

	M34
	8

	M42
	4

	M44
	2

	M45
	5

	M51
	5

	M52
	5

	M53
	16

	M63
	2

	Укупно
	64



Списак најзначајнијих објављених резултата установе за претходну календарску годину обухвата 50 радова, од којих је већина категорије М50, М30 и М40, 4 су  категорије М20, а један рад је категорије М14. Интересантан је податак да је један исти наставник  аутор 15 радова од наведених 50.

Установа обезбеђује издавачку делатност кроз уџбенике, монографије и Зборник радова Учитељског факултета.  Сваке године установа објављује Извештај о годишњим научноистраживачким активностима и резултатима и наводи  да се у пракси користи резултатима до којих се дошло кроз истраживања. Установа подстиче наставнике на бављење научноистраживачким радом кроз обезбеђивање опреме, међународну сарадњу, развој информационог система, издања научних монографија и публикација, организацију научних скупова, обезбеђивање стручне литературе и друге активности.

СТАНДАРД 6: НАСТАВНО ОСОБЉЕ

Број наставника и сарадника и њихово ангажовање одговара стандардима. Просечно оптерећење наставника у установи је 6.43, а сарадника 10.09, што је у оквирима предвиђеним стандардом. Наставници запослени са пуним радним временом држе 81,31% наставе. У установи је ангажовано 30 наставника и 11 сарадника. Од 30 наставника, 20 је ангажовано са пуним, а 10 са непуним радним временом. Од укупног броја од 11 сарадника, са пуним радним временом ангажовано је 8, а са непуним 3. Прилози 6.1 и 6.3 – фотокопије радних књижица су дате за све наставнике и сараднике, као и фотокопије уговора о раду и уговора наставника у допунском радном односу, односно сагласности високошколских установа за ангажовање наставника на овом факултету. Ангажовање наставника у установи на другим факултетима, као и наставника са других факултета на овој установи прегледно је дато у електронском обрасцу и налази се у оквирима предвиђеним стандардима.

За све наставнике на свим студијским програмима квалификације су документоване одређеним референцама и подацима о стручним квалификацијама и дипломама што се види из Прилога у Књизи наставника за студијске програме. Обезбеђени су услови за рад наставног особља који се тичу материјалних  услова, простора и опреме, а предузимају се одговарајуће активности и подстицаји за даљи развој, напредовање и усавршавање у свим сегментима и на свим нивоима студија.

Величина група за предавања и вежбе на свим студијским програмима као и групама према типу предмета одговарају стандардима и Допуни стандарда за акредитацију студијских програма у друштвено-хуманистичком пољу. На основним студијама групе за предавања су до 300 студената; групе за аудиторне вежбе до 50 студената, а групе за лабораторијске и рачунарске вежбе не прелазе 20 студената. За мастер академске студије наставни процес се одвија у складу са прописаним стандардом, с обзиром да групе за предавања не прелазе 30 студента, групе за аудиторне вежбе 15 студената, а групе за рачунарске вежбе не прелазе 8 студената.

СТАНДАРД 7: НЕНАСТАВНО ОСОБЉЕ

Учитељски факултет запошљава укупно 14 радника на пословима ненаставног особља, који својим радом обезбеђују реализацију студијских програма, основних задатака и циљева високошколске установе. Стручне квалификације ненаставног особља нису у свим случајевима у складу са стандардом и установи се препоручује да у наредном периоду предузме кораке за отклањање уочених недостатака.

Библиотечке послове обавља лице које нема високу спрему (стручна спрема: књижничар). У опису стандарда се не наводи ко је задужен за информациони систем али се наводе послови „архивирања и обраде података“, које води особа са средњом стручном спремом. Број извршилаца у студентској служби је у складу са стандардом (два извршиоца на 500 студената). Шеф студентске службе има високу стручну спрему што је у складу са стандардом, а послове у студентској служби обавља особа са средњом школом. Секретарске послове обавља лице са високом школском спремом али се из документације не види да је то дипломирани правник како захтевају стандарди.

СТАНДАРД 8: СТУДЕНТИ

Установа је акредитована за укупно 585 студената на свим годинама студија, од чега за 520 на основним академским студијама и 65 на мастер студијама. У Табели 8.2 дат је преглед уписаних  студената по студијским програмима и по годинама студија, а у Табели 8.3 дат је преглед броја студената који су стекли диплому у претходне три школске године на студијским програмима Разредна настава и Васпитач у предшколским установама на I и II нивоу студија.

Услови уписа студената регулисани су законом и Статутом установе као и начин рангирања. Успех студената се непрекидно прати, као и њихово напредовање на сваком од студијских програма. У Табели 8.6Б дати су статистички подаци о напредовању студената студија I степена за 2012/13. годину. Уочава се да је просечна оцена студената по годинама студија у распону од 6 до 7.13. Табелом 8.6D дати су подаци о просечној оцени студената II степена на оба студијска програма, која износи за разредну наставу 8.57, а васпитаче 9.15. Уочава се велика разлика у постигнућима студената I и II степена студија на истим смеровима.

Постигнућа студената у савлађивању појединих предмета прате се и вреднују током извођења наставе додељивањем одређеног броја поена за извршавање предиспитних обавеза,  који има удела у коначној оцени на испиту. Испити се организују из сваког предмета без обзира колики је удео поена предиспитних обавеза у коначној оцени, мада је однос поена предиспитних обавеза и испита врло неуједначен у појединим предметима и студијским програмима на нивоу установе. Успех студената се прати на основу података о пролазности по предметима, годинама студија и испитним роковима (Прилог 8.4). У изводу из Статута наведене су надлежности Студентског парламента.

СТАНДАРД 9: ПРОСТОР И ОПРЕМА

Обезбеђен је одговарајући простор за извођење наставе и обављање административних и управних послова. Факултет поседује простор од 900 м2 и располаже са 1180 м2 изнајмљеног простора (основна школа, дечји вртић, центар за културу у Лепосавићу и Лешку). Укупна површина је 2080 м2, а бруто простор по студенту је 3,56 м2. Табела 9.2 – Листа просторија са површином у установи обухвата: амфитеатар са 160 места; слушаонице, кабинете професора са 15 места, зборницу са 20 места, лабораторије, библиотеку, читаоницу  са 40 места, канцеларије за административно особље, декана и студентску службу. Установа је приложила доказ о власништву и уговоре о коришћењу (Прилог 9.1). Уговор о пословно-техничкој сарадњи између основне школе и факултета (донација без финансијске надокнаде) није старији од пет година, док је уговор између Факултета и центра за културу површине 200 м2 за потребе наставе и пријемних испита старији је од пет година (Прилог 9.1). Налаже се установи да обнови овај уговор.

Настава се одвија у простору који је власништво Факултета, што се документује Изводом из листе непокретности службе за катастар непокретности и употребном дозволом (Прилог 9.1) и простору на основу Уговора о сарадњи и коришћењу, који задовољава одговарајуће урбанистичке, техничко-технолошке, хигијенске и  здравствено-сигурносне услове о чему сведочи употребна дозвола.

Извод из Књиге инвентара (Прилог 9.2) показује да је обезбеђена савремена технолошка опрема за одвијање процеса наставе и управљања. Табела 9.3 - (18 рачунара, 56 лап-топова, 12 штампача, 7 пројектора, 17 дигиталних апарата, 2 скенера, 3 фотокопир-апарата, итд.).

СТАНДАРД 10: БИБЛИОТЕКА, УЏБЕНИЦИ И ИНФОРМАЦИОНА ПОДРШКА

Библиотека поседује 4737 библиотечких јединица на српском језику, страним језицима и језицима мањина (Табела 10.2). У Табели 10.3 дати су подаци о покривености предмета уџбеничком литературом. Наведена су 363 уџбеника на српском језику, страном језику и језицима мањина, која покривају све предмете на студијским програмима.

Из Изјаве о поседовању рачунарске лабораторије и броју рачунара (Прилог 10.2) види се да установа има рачунарску учионицу у којој има 20 рачунара. Поред тога у учионицама је смештено 26 рачунара доступних студентима и осталим запосленим, од чега 15 су деск-топ конфигурације и 34 лап-топ рачунари. Студенти имају приступ интернету преко кабловског интернета са статичком адресом а цела зграда је покривена бежичним интернетом.

СТАНДАРД 11: ИЗВОРИ ФИНАНСИРАЊА

У Прилогу 11.1 приказан је Финансијски извештај за 2010-2013. годину из кога се види да установа остварује позитивне финансијске резултате у последње три године. Финансијски извештај је јавно доступан. Финансијски план за 2013. годину (Прилог 11.2) садржи прописане неопходне податке из којих се могу видети планирани приходи и расходи по врстама и динамици. И овај документ је јавно доступан.

СТАНДАРД 12: УНУТРАШЊИ МЕХАНИЗМИ ЗА ОСИГУРАЊЕ КВАЛИТЕТА

Из прилога уз овај стандард види се да постоји стратегија обезбеђења квалитета, да је политика обезбеђења квалитета јавно публикован документ, да се стратегија обезбеђења квалитета реализује кроз рад Комисије, и да се  посебна пажња обраћа на квалитет наставе.

Извештај о резултатима самовредновања, који је дат је у Прилогу 12.1, обухвата  све области и сегменте, у складу са стандардима, од наставе до органа управљања на факултету. Правилником о обезбеђењу и контроли и унапређењу квалитета (Прилог 12.4) дефинише се поступак праћења, обезбеђивања квалитета, унапређења и развоја квалитета студијских програма, наставе и услова рада, као и начин и поступак самовредновања на факултету.

Постоји систем самовредновања који се континуирано одвија кроз праћење наставног процеса. Студенти су чланови Комисије за самовредновање, а међу члановима се налазе и представници ненаставног особља. Из Извештаја о самовредновању види се да је самовредновање периодично, уз учешће студената. Студенти свих година, при крају семестра, за сваки предмет, оцењују квалитет наставе и извођача (наставника и сарадника). Оцењивање се врши систематски, поступно и валидно. На основу резултата самовредновања доносе се мере за унапређивање и побољшање наставног процеса.

СТАНДАРД 13: ЈАВНОСТ У РАДУ

Објављени су основни циљеви и задаци, исходи студијских програма и други подаци који потенцијалне студенте треба да определе за избор студијског програма и упис на факултет (Прилог 13.1). Водич за упис студената је јавно доступан на сајту Факултета.

На сајту је објављена листа наставника и сарадника са подацима о квалификацијама и ангажовању у високошколској установи, али недостају подаци о њиховим референцама. 
Препоручује се установи да на сајт постави Књигу наставника и Књигу предмета за сва четири студијска програма које реализује. 

Имајући у виду да је  високошколска установа испунила стандарде за акредитацију високошколске установе  прописане Правилником о стандардима и поступку за акредитацију високошколских установа и студијских програма, одлучено је  као у диспозитиву.
Упутство о правном средству: Против ове одлуке може се изјавити жалба Националном савету за високо образовање у року од 30 дана од дана пријема.

